**ZAPISNIK**

**2. SEJE STRATEŠKEGA SVETA ZA MAKROEKONOMSKA VPRAŠANJA**

sreda, 5. 4. 2023

Prisotni člani: mag. Marijana Bednaš, mag. Velimir Bole, dr. Mitja Čok, dr. Mejra Festić, mag. Mitja Gaspari, Bojan Ivanc, dr. Matej Lahovnik, dr. Igor Masten (preko aplikacije Zoom), dr. Mojmir Mrak, dr. Dušan Mramor, dr. Janez Prašnikar, dr. Vasja Rant, dr. Žiga Žarnić.

Odsotni: /.

Ostali prisotni: dr. Robert Golob, Klemen Boštjančič, mag. Igor Mally, mag. Melita Župevc, mag. Saša Jazbec, Petra Bezjak Cirman, mag. Kristina Bizjak, Lejla Fajić, Erik Scheriani.

**Dnevni red:**

1. Potrditev zapisnika;

2. Predstavitev proračuna Republike Slovenije, s poudarkom na tehničnih aspektih proračuna;

3. Predstavitev Programa stabilnosti Republike Slovenije 2023;

4. Predstavitev stanja državne zakladnice in upravljanje javnega dolga;

5. Razno.

**AD/1**

Predsednica strateškega sveta mag. Marijana Bednaš je uvodoma pozdravila člane sveta ter se jim je zahvalila za prisotnost. Prosila je za morebitne pripombe na osnutek zapisnika 1. seje, ki je bil predhodno poslan članom; pripomb ni bilo.

**SKLEP št. 1**: Strateški svet za makroekonomska vprašanja je potrdil predlog zapisnika 1. seje.

V nadaljevanju je predsednica sveta povedala, da zaradi zahtevne časovnice gradivo za 3. točko dnevnega reda (*predstavitev Programa stabilnosti Republike Slovenije 2023*) še ni pripravljeno. Posledično je predlagala, da naj bo 3. seja Strateškega sveta za makroekonomska vprašanja povsem posvečena tej tematiki. Prisotni so se strinjali s tem predlogom.

**AD/2**

Državna sekretarka na ministrstvu za finance mag. Saša Jazbec je predstavila proračun Republike Slovenije za leto 2023 z nekaterimi tehničnimi aspekti (predstavitev bilanc A, B in C in prakso iz tujine (nemški sklad "*Economic Stability Fund (ESF)*")).

Razprava se je osredotočila na vlogo finančnih instrumentov in subvencij, premajhno izkoriščenost povratnih sredstev in posledice državnih pomoči (na splošno in predvsem v povezavi z epidemijo novega koronavirusa ter visokih cen energentov) za proračun Republike Slovenije in nevarnost moralnega hazarda pri prevladujočem pristopu s subvencioniranjem. Poudarjena je bila tudi potreba po krepitvi javno-zasebnih partnerstev. Člani so opozorili, da bi bila glede na potrebe specifičnih panog znotraj slovenskega gospodarstva potrebna vzpostavitev kriterijev za pomoč gospodarstvu (»case by case«).

**SKLEP št. 2**: Strateški svet predlaga, da se pri proračunskem načrtovanju in odzivanju na nepredvidene dogodke, ki vplivajo na gospodarstvo premišljeno okrepi vloga finančnih instrumentov in kreditov in zmanjša vloga subvencij.

**AD/3**

Dokument *Program stabilnosti Republike Slovenije 2023* je predviden za obravnavo na seji vlade naslednji dan, 6. aprila 2023, zato se razpravi prestavi. Državna sekretarka na MF mag. Saša Jazbec je predstavila osnutek fiskalnega okvira 2024 - 2026 in ga razložila s konkretnimi primeri zakonov in reform. Ob tej točki so člani sveta izpostavili potrebo po prioritizaciji napovedanih reform, kjer je na prvem mestu zdravstvena reforma. Opozorili so na absorpcijsko sposobnost družbe za reforme. V povezavi z zakonskimi določili so opozorili na specifike zakonodajnih rešitev, ki lahko vodijo v indeksacijo. Izpostavljen je bil tudi pomen strukture virov (vključno s sredstvi večletnega finančnega okvira in NOO) za financiranje predvidenih izdatkov. Izrazili so željo po predstavitvi finančnih posledic dveh novih zakonov predvidene zdravstvene reforme (zakon o digitalizaciji zdravstva in zakon za strukturno prenovo ZZZS) in opozorili na nevzdržnost visokih transferjev v zdravstveno blagajno.

**SKLEP št. 3**: Strateški svet za makroekonomska vprašanja se je seznanil z osnutkom fiskalnega okvira, prihodnji teden bo na 3. seji obravnaval Program stabilnosti Republike Slovenije 2023.

**SKLEP št. 4**: Strateški svet za makroekonomska vprašanja predlaga, da se zakonske obveznosti ne določajo v odstotku BDP.

**SKLEP št. 5**: Pri plačni reformi naj bo usmeritev povezava rasti plač z rastjo produktivnosti.

**AD/4**

Minister za finance Klemen Boštjančič je predstavil stanje državne zakladnice ter (tekoče) upravljanje nacionalnega dolga.

Člani sveta so v povezavi s to tematiko ponovno opozorili, da se razmere na finančnih trgih in percepcija Slovenije lahko hitro spremenijo (zaradi umestitve med srednje in vzhodnoevropske države in relativne majhnosti je Slovenija bolj ranljiva, kar še poudarja pomen javnofinančnih načrtov ob ponovni uvedbi fiskalnih pravil). Glede na dobro in učinkovito upravljanje z javnim dolgom ta tematika ni bila ocenjena kot prioritetna za poglobljeno razpravo na tekoči seji.

**AD/5**

Na podlagi razprave bo Strateški svet na naslednji seji 12. 4. 2023 obravnaval naslednjo vsebino: *Predstavitev Programa stabilnosti Republike Slovenije 2023.*

Gradiva za točko bo pripravilo Ministrstvo za finance, katerega predstavniki so vabljeni na sejo.

Seja se je zaključila ob 18.20 uri.

Zapisal: Erik Scheriani

mag. Marijana Bednaš

PREDSEDNICA STRATEŠKEGA SVETA

Priloga:

* lista prisotnosti